Lisa
Kaitseväe Akadeemia ülema 27.11.2024 kirja nr KV-4.1-2.3/24/22734 juurde

HANKE NIMETUS				

Koostööpartneri leidmine riigikaitselise inimvara kompleksuuringu läbiviimiseks Kaitseväes 2026-2029 

1. NÕUDED TEENUSELE

1.1.	 Üldinfo
1.1.1.	Kaitsevägi (KV või hankija) korraldab hanke, mille eesmärk on leida koostööpartner (edaspidi pakkuja) kaitsealase teadus- ja arendustegevuse läbiviimiseks. Koostöötegevused on seotud KV püsiuuringu „Riigikaitselise inimvara kompleksuuring Kaitseväes” läbiviimise ja arendamisega. Uuringu eesmärk on saada ülevaade ajateenijate ja reservväelaste hoiakutest ja väärtustest, tervise- ja füüsiliste võimete näitajatest ning psühholoogilisest profiilist, motivatsioonist ja tagasisidest väljaõppele. Teenus hangitakse neljaks aastaks (ajateenijate kutsed 2026/2027, 2027/2028, 2028/2029), lepingu pikendamise võimalusega sama kestuse võrra.
Ajateenijate küsitlus toimub igal aastal kahel korral teenistuse jooksul ehk teenistuse alguses ja lõpus järgmise ajakava alusel:

•	talvine kutse – I küsitlus jaanuaris-veebruaris, II küsitlus novembris-detsembris;
•	juulikutse – I küsitlus juulis, II küsitlus mais-juunis;
•	oktoobrikutse – I küsitlus oktoobris, II küsitlus mais-juunis.

Ajateenijaid küsitletakse planeeritult tunniplaani raames Kaitseväe struktuuriüksustes Tallinnas, Tapal, Jõhvis, Paldiskis, Ämaris ja Võrus. Selleks kasutatakse internetiühendusega tahvelarvuteid ning küsitluskeskkonda sisestatud elektroonilist ankeeti. Tahvelarvutid ja neile vajaliku internetiühenduse tagab KV. Väeosas teevad uuringut hankija küsitlejad, kes on saanud väljaõppe ja kellega hankijal on sõlmitud leping uuringu konfidentsiaalsusnõuete täitmiseks. Küsitlejad selgitavad ajateenijatele uuringu eesmärki ning isikuandmekaitse ja uuringuandmete kasutamise põhimõtteid ning jagavad ankeedi täitmiseks tahvelarvutid. Ankeedi täitmiseks kulub olenevalt ankeedi pikkusest kuni 45 minutit. Ühes grupis saab korraga ankeeti täita 40–50 ajateenijat. 

Reservväelaste küsitlus toimub igal aastal maikuus kevadise õppuse lõppjärgus. Lisaküsitlused toimuvad aasta läbi lisaõppekogunemiste ajal (kuni 3 korda aastas). Reservväelaste uuringute tegemiseks kasutatakse olenevalt õppuse iseloomust nii paberankeeti kui ka elektroonilist ankeeti. Küsitluse eesmärgiks on tagasiside õppuste korraldusele. Optimaalne lahendus leitakse vastajamäära ja küsitluse korraldust arvestades. Kõik andmekogumisega seonduvad tegevused viib läbi hankija.

Hankeperioodi jooksul lisandub õppustel läbiviidavatele küsitlustele reservväelaste läbilõikeuuring, mida viiakse läbi kord aastas esindusliku juhuvalimi alusel. Uuringu eesmärgiks on tagada iga-aastane reservväelaste seire nende riigikaitseliste hoiakute ja motivatsiooni osas.

Kõik andmekogumisega seonduvad tegevused viib läbi hankija. 

Uuringu toimumiskoht on Eesti. Uuringu töökeel on eesti keel. 

1.2.	 Ülesanded
1.2.1.	Pakkuja ülesandeks on:
1.2.1..1.	pakkuda  Kaitseväele ja  sõjalise  kaitse tarbeks uurimissuuna „Riigikaitselise inimvara kompleksuuring Kaitseväes”  arendamiseks ja hoidmiseks vajalikku aja- ja asjakohast  uut infot;
1.2.1..2.	ajateenijate ja reservväelaste küsitlusankeedi koostamine koostöös Kaitseväe Akadeemiaga (edaspidi KVA);
1.2.1..3.	küsitlustulemuste analüüs ja tõlgendamine;
1.2.1..4.	iga-aastane uuringuaruannete koostamine ja esitamine KV-le:  
•	2 ajateenijate küsitluse aruannet
•	1 reservväelaste kevadise suurõppuse küsitluse aruanne
•	kuni 3 lisaõppekogunemise küsitluse aruannet
•	1 reservväelaste läbilõikeuuringu aruanne
•	kuni 20 lühianalüüsi aruannet.

2.	TÄHTAJAD JA PROTSEDUUR

Pakkumuse esitamine tähendab pakkuja täielikku nõustumist kõigi hanketingimustega. Pakkuja iga lisatingimus, mis on eelnimetatutega vastuolus, jääb pakkumuse hindamisel tähelepanuta ja võib kaasa tuua pakkumuse eemaldamise hankest. 
Küsitlusankeedid, andmeanalüüs ja aruanded valmivad pakkuja ja KVA koostöös vastavalt KVA juhistele.

2.1.	Tähtajad
2.1.1.	Küsitlusankeedid, andmeanalüüs ja aruanded valmivad vastavalt KVA juhistele.
2.1.2.	Uuringu tulemusel valmivad uuringuaruanded avaldatakse Kaitseväe sisevõrgus järgmise ajakava alusel:
2.1.2.1.	ajateenijate talvise eelkutse aruanne – hiljemalt lõpuküsitlusele järgneva aasta 15. veebruaril;
2.1.2.2.	ajateenijate juuli- ja oktoobrikutse aruanne – hiljemalt lõpuküsitluse toimumise aasta 15. septembril;
2.1.2.3.	reservväelaste uuringu aruanded – nelja kuu jooksul alates küsitluse lõppemisest.
2.1.3.	Vajaduse korral tuleb andmestiku alusel teha lisaks lühianalüüse (keskmiselt 20 korda aastas).

2.2.	Pakkuja kogemus
Pakkuja peab omama avaliku sektoriga seotud sotsiaalteadusliku uuringu kogemusi viimase kolme aasta jooksul. Pakkuja esitab nimekirja vastavatest uuringutest, milles on välja toodud uuringu eesmärk, andmekogumise meetod, valimi suurus ja tegevuse lühikirjeldus.

2.3.	Pakkuja meeskond
Pakkuja meeskonda peab kuuluma: 
2.3.1.	pakkuja poolt määratud vastutav ekspert, kes vastutab andmeanalüüsi sisulise ettevalmistamise, korraldamise, juhtimise ning tegevuste tulemusliku, tähtaegse ja nõuetekohase elluviimise eest. Seahulgas juhib ja koordineerib meeskonna tööd ning garanteerib teenuste osutamise vajaliku dokumentatsiooni esitamise. Vajalik on kogemus sarnastes avaliku sektori projektides (st sotsiaal- ja avaliku arvamuse uuringud). Pakkuja kinnitab hankel osalemisega, et ei vaheta vastutavat eksperti nimetatud perioodil ilma mõjuva põhjuseta. Kui vastutav ekspert vahetub, peab pakkuja tagama, et uus ekspert on vähemalt samaväärse kvalifikatsiooniga;
2.3.2.	analüütikud (vähemalt 2, kogukoormusega 2,0 FTE), kes vastutavad andmete korrektse ja usaldusväärse analüüsi ja tõlgendamise eest. Nõutav kogemus andmeanalüüsi valdkonnas.

2.4.	Pakkumuse esitamine
2.4.1.	Pakkumuses tuleb esitada:

2.4.1.1.	küsitlusankeetide temaatilise ülesehituse visioon ajateenijate ja reservväelaste seas küsitlusuuringute läbiviimiseks hankeperioodi jooksul, eristades sealjuures: 
•	ajateenijate küsitlust;
•	reservväelaste õppusejärgset küsitlust;
•	loodavat reservväelaste läbilõikeuuringut;
2.4.1.2.	pakkuja meeskonna kirjeldust ehk ülevaadet pakkuja meeskonna koosseisust ja tööjaotusest (ametinimetused, nimed, rollid/tööülesanded); 
2.4.1.3.	senist kogemust küsitlusuuringute läbiviimisel;
2.4.1.4.	pakkumuse rahaline maksumus neljaks aastaks;
2.4.1.5.	muu asjakohane teave.

2.5.	Pakkumuste hindamine
Pakkumuse hindamise meetodiks on parima hinna ja kvaliteedi suhe. 

Pakkumuse hindamise osakaalud on järgmised:
Hindamiskriteeriumid	Osakaal (%)	
Pakkumuse sisu  (läbimõeldus ja üldine visioon)	40	
Pakkuja meeskonna koosseis	20	
Eelnev kogemus avaliku sektori teadusuuringute läbiviimisel	20	
Pakkumuse maksumus (neljaks aastaks)	20	
Kokku	100	

2.6.	Leping ja teenuse eest tasumine
Kõik tegevuste ja korraldamisega seotud kulud peavad mahtuma pakkumuses esitatud summa sisse. Eduka pakkumuse teinud pakkuja on kohustatud hankijaga sõlmima võlaõigusliku lepingu. Hankija tasub pakkujale kvartaalselt peale tegevusaruande esitamist 30 päeva jooksul. 

3.	LISAINFO: 
Lepingu täitmiseks tekkivad täiendavad kulud ja kulutused jäävad täitja kanda. Kõik õigused lepingu raames tehtavate küsitluste, intervjuude, koondaruannete ja analüüside kasutamiseks jäävad hankijale. Täpsemad intellektuaalomandi õigused ja andmete haldamise põhimõtted sätestatakse eraldi lepinguga. Pakkuja peab vajadusel tutvustama uuringutulemusi hankija asukohas laiemale kuulajaskonnale suunatud üritusel. Kui pakkuja soovib uuringut tutvustada kolmandatele osapooltele, tuleb see eelnevalt hankijaga kooskõlastada. Hankija jätab endale võimaluse tagasi lükata kõik pakkumused, kui kõigi pakkumuste maksumused ületavad hankelepingu eeldatavat maksumust või kui need on hankija jaoks muul moel ebamõistlikult kallid.

4.	KONTAKTID:

Kristin Johanson
Kaitseanalüüsi grupi uuringute koordinaator-analüütik
Rakendusuuringute osakond
Kaitseväe Akadeemia
Tel (+372) 717 6267
Kristin.Johanson@mil.ee

Kalle Täht
Kapten
Kaitseanalüüsi grupi staabiohvitser
Rakendusuuringute osakond 
Kaitseväe Akadeemia
Tel (+372) 717 6274
Kalle.Taht@mil.ee

5.	ESITAJA:

Eleri Lillemäe
Kaitseanalüüsi grupi juhataja-teadur
Rakendusuuringute osakond
Kaitseväe Akadeemia
Tel (+372) 717 6266
Eleri.Lillemae@mil.ee